Diskusgooier veil medalje op vir kind se kankerbehandeling | Maroela Media
Piotr Małachowski met sy silwermedalje (Foto: Facebook)
Małachowski het in Augustus sy medalje op eBay geadverteer, 'n webwerf met gesertifiseerde advertensies vir produkte wat te koop is of opgeveil word, nadat Olek, die driejarige, se ma na die atleet uitgereik het.
Olek veg al vir meer as twee jaar teen retinoblastoom, 'n skaars oogkanker wat by kinders gediagnoseer word.
Małachowski het op sosiale media vertel hoewel dit 'n atleet se grooste droom is om só 'n medalje te besit, het hy nie twee keer gedink om iemand se lewe daarmee te verander nie.
"Om die medalje te wen is niks minder nie as 'n droom wat waar geword het. Maar die lewe het my nou 'n kans gegee om die waarde van dié silwermedalje te verhoog deur iemand se lewe daarmee te red," het hy gesê.
Die medalje is intussen vir 'n onbekende bedrag opgeveil en Olek is in staat om verdere behandeling vir die kanker te kry.
Sy ma het aan CNN vertel Olek sou nooit die nodige behandeling in Pole gekry het nie.
"Daar was geen kans om Olek se oog in Pole te red nie, en sy enige kans was behandeling in New York. Vandag is dit moontlik," het sy vertel.
"In Rio het ek my beywer vir goud. Met dié veilig het ons ons beywer vir iets meer waardevol," het Małachowski bygevoeg.
Małachowski se silwermedalje (Foto: Facebook)
Die driejarige Olek (Foto: Facebook)
Dit noem ek goeie nuus. Kleinman, tannie Ina hoop jy word gou gesond in New York. Die Here stuur so baie engele oor ons pad.
Ongelooflik edel van die man. Wonder hoeveel mense sal dit nog doen? Ek haal my hoed af vir hom, en ek hoop die behandeling help dat die blou oog seuntjie weer gou op die been is.